**Република Србија**

**Општина Богатић**

**Начелник Општинске управе**

**Број: 237/2019-06**

**Датум: 26.11.2019. године**

**Б o г а т и ћ**

На основу члана 94. Закона о запосленима у аутономним покрајинама и jeдиницама локалне самоуправе ("Службени гласник РС", број: 21/2016, 13/2017, 95/2018 и 113/2017 – др.закон)и члана 11. и 12. Уредбе о спровођењу интерног и јавног конкурса за попуњавање радних места у аутономним покрајинама и јединицама локалне самоуправе (''Службени гласник РС'', број: 95/16), начелник Општинске управе општине Богатић, Бранко Даниловић, оглашава:

**ЈАВНИ КОНКУРС ЗА ПОПУЊАВАЊЕ ИЗВРШИЛАЧКОГ РАДНОГ МЕСТА У ОПШТИНСКОЈ УПРАВИ БОГАТИЋ**

**Орган у коме се радно место попуњава:** Општинска управа општине Богатић, Улица: Мике Витомировића, број: 1

**Радно место које се попуњава:**

**Радно место: „ПОСЛОВИ НАРОДНЕ ОДБРАНЕ И ВАНРЕДНЕ СИТУАЦИЈЕ“** у Одељењу за општу управу, заједничке послове и друштвене делатности, разврстано у звање: саветник, прописано одредбом члана 34. под насловом Одељење за општу управу, заједничке послове и друштвене делатности, тачка 28. Послови народне одбране и ванредне ситуације Правилника о организацији и систематизацији радних места у Општинској управи, Општинском правобранилаштву и посебним организацијама општине Богатић (''Сл. лист града Шапца, општина Богатић, Владимирци и Коцељева '', број: 31/2018).

**Опис посла:** Израђује планове одбране локалне самоуправе у које спадају: План мера приправности; План задатака и мера за мобилизације, План функционисања цивилне заштите, осматрања, обавештавања и узбуњивања; План телекомуникационо-информатичког обезбеђења и заштите (криптозаштите) информација; План организације и функционисања; План измештања на ратне локације; План мера безбедности и заштите. Израђује Процену војних и невојних изазова; ризика и претњи по безбедност: војну процену; обавештајно-безбедносну процену; мобилизацијску процену; процену могућности организације телекомуникационо-информатичког обезбеђења и заштите (криптозаштите) информација; процену функционисања система осматрања обавештавања и узбуњивања; процену угрожености, потреба и могућности за заштиту и спасавање; процену услова и могућности извршавања обавеза привредних друштава и других правних лица за производњу и вршење услуга од значаја за одбрану, обавља и друге послове које му повери начелник општинске управе. Носилац је активности на изради Процене угрожености општине од елементарних непогода, прати стање у вези са заштитом и спасавањем у ванредним ситуацијама и предузима мере за заштиту и спасавање, израђује план заштите и спасавања у ванредним ситуацијама, носилац је активности на изради Плана функционисања цивилне заштите и система осматрања и обавештавања (у склопу Плана одбране општине), учествује у активностима на формирању, опремању и обучавању јединица цивилне заштите опште намене, организује и води личну и колективну заштиту, усклађује планове заштите и спасавања у ванредним ситуацијама са суседним јединицама локалне самоуправе, израђује план мобилизације јединица и организује извршење мобилизације јединица опште намене, остварује непосредну сарадњу са организационим јединицама сектора за ванредне ситуације, учествује у припремама и спровођењу збрињавања настрадалог становништва, учествује у припремама и извођењу привременог померања или евакуације становништва, стара се о обезбеђењу телекомуникационе и информационе подршке за потебе заштите и спашавања, oбавља остале послове по налогу претпостављених.

**Услови:** да је кандидат пунолетан држављанин Републике Србије; да није правноснажно осуђиван на безусловну казну затвора од најмање шест месеци; да му раније није престао радни однос у државном органу, односно органу аутономне покрајине или јединице локалне самоуправе, због теже повреде дужности из радног односа; стечено високо образовање из научне области безбедности и здравља на раду на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, положен државни стручни испит и најмање три године радног искуства у струци, познавање рада на рачунару (MS Office пакет и интернет).

**У изборном поступку проверавају се:** познавање Закона о одбрани (''Службени гласник РС'', број: 116/2007, 88/2009 - др.закони, 104/2009 - др.закони, 10/2015 и 36/2018) Закона о смањењу ризика од катастрофа и управљању ванредним ситуацијама (''Службени гласник РС'', број: 87/2018), Закона о заштити од пожара (''Службени гласник РС'', број: 11/2009, 20/2015, 87/2018 и 87/2018 – др.закони), Закон о одбрани од града (''Службени гласник РС'', број: 54/2015) и Закона о општем управном поступку (''Службени гласник РС'', број: 18/2016 и 95/2018 - аутентично тумачење) – усмено.

**Место рада: Богатић, Улица: Мике Витомировића, број: 1**

**Датум оглашавања: 27.11.2019. године на интернет презентацији Општине Богатић http://www.bogatic.rs/**

**Рок за подношење пријаве на јавни конкурс је 8 дана од дана оглашавања обавештења о јавном конкурсу у дневним новинама ''Дневник''.**

**Лице које је задужено за давање обавештења о јавном конкурсу: Бранко Даниловић, телефон: 015/7786-119, локал 119.**

**Aдреса на коју се подноси пријава за јавни конкурс:** Општинска управа Богатић**, Богатић, Улица: Мике Витомировића, број: 1, Начелнику Општинске управе општине Богатић, Бранку Даниловићу, са назнаком: ''За јавни конкурс -** попуњавање извршилачког радног места **-** ПОСЛОВИ НАРОДНЕ ОДБРАНЕ И ВАНРЕДНЕ СИТУАЦИЈЕ ''

**Докази који се прилажу уз пријаву на јавни конкурс:** потписана пријава са радном биографијом и наводима о досадашњем радном искуству; фотокопија личне карте и/или одштампан очитан извод; изјава у којој се кандидат опредељује да ли ће сам прибавити податке о чињеницама о којима се води службена евиденција или ће то орган учинити уместо њега (образац 1); **оверена фотокопија дипломе којом се потврђује стручна спрема; оригинал или оверена фотокопија доказа о положеном стручном испиту за рад у државним органима; оригинал или оверена фотокопија доказа о радном искуству у струци (уверења, потврде, решења, уговори и други акти из којим се доказује на којим пословима, са којом стручном спремом и у којем периоду је стечено радно искуство); уверење о држављанству Републике Србије; уверење којим се доказује да кандидат није правноснажно осуђиван на безусловну казну затвора од најмање шест месеци и за кандидате који су раније** радили у државном органу, односно органу аутономне покрајине или јединице локалне самоуправе, уверење да им радни однос није престао због теже повреде дужности из радног односа.

**Напомена:** Документа о чињеницама о којима се води службена евиденција су: уверење о држављанству, уверење о положеном државном стручном испиту за рад у државним органима, уверење из казнене евиденције.

Одредбом члана 9. и члана 103. Закона о општем управном поступку (''Службени гласник РС'', бр. 18/2016) прописано је, између осталог, да орган може да врши увид, прибавља и обрађује личне податке о чињеницама о којима се води службена евиденција, осим ако странка изричито изјави да ће податке прибавити сама.

Потребно је да учесник конкурса, уз напред наведене доказе, достави изјаву којом се опредељује за једну од могућности, да орган прибави податке о којима се води службена евиденција или да ће то кандитат учинити сам (образац 1). У циљу ефикаснијег и бржег спровођења изборног поступка кандидати могу уз пријаву на конкурс да доставе доказе о којима службену евиденцију воде други органи. Уколико кандидат не достави попуњену и својеручно потписану изјаву, а документација није потпуна, пријава на конкурс ће бити одбачена. Изјава (образац 1) се налази на сајту Општине Богатић **http://www.bogatic.rs/.**

**Провера оспособљености, знања и вештина кандидата у изборном поступку: са кандидатима чије су пријаве благовремене, допуштене, разумљиве и потпуне и уз које су приложени сви потребни докази и који испуњавају услове за рад на оглашеном радном месту, изборни поступак спровешће се у просторијама Општинске управе Богатић, у Богатићу, Улица: Мике Витомировића, број: 1, након истека рока за подношење пријава. О тачном месту, датуму и времену спровођења изборног поступка кандидати ће бити благовремено обавештени телефонским путем или електронском поштом на бројеве или адресе које наведу у својим пријавама.** Сваки члан конкурсне комисије вреднује оценама од 1 до 3 одговоре кандидата на питања која су му постављена и то: оценом 3 – тачан одговор, оценом 2 - делимично тачан одговор и оценом 1 – нетачан одговор након чега сачињава листу за избор кандидата.

**Трајање радног односа:** За наведено радно место, радни однос се заснива на неодређено време.  
  
**Напомена:** Пробни рад је обавезан за сва лица која нису заснивала радни однос у органу аутономне покрајине, јединици локалне самоуправе, или државном органу. Пробни рад за радни однос заснован на неодређено време траје шест месеци. Кандидати без положеног државног стручног испита примају се на рад под условом да тај испит положе до окончања пробног рада.

Сагласно одредби члана 19. Закона о запосленима у аутономним покрајинама и jeдиницама локалне самоуправе ("Сл.гласник РС" бр. 21/2016, 13/2017, 95/2018 и 113/2017 – др.закон) којим је прописано да су при запошљавању свим кандидатима под једнаким условима доступна сва радна места и да се избор кандидата заснива на стручној оспособљености, знању и вештинама, кандидати са положеним државним стручним испитом немају предност у изборном поступку у односу на кандидате без положеног државног стручног испита.

Неблаговремене, недопуштене, неразумљиве или непотпуне пријаве и пријаве уз које нису приложени сви тражени докази, у оригиналу или фотокопији овереној код надлежног органа (јавног бележника, у општинској управи или суду) биће одбачене закључком конкурсне комисије.

Јавни конкурс спроводи Конкурсна комисија именована од стране Начелника општинске управе Богатић.

**Начелник Општинске управе општине Богатић**

**Бранко Даниловић**

**дипломирани правник**